Broj: 711-I-277-P-2/22-02-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Marije Garić, pročelnice Ureda Grada u Gradu Osijeku, za davanjem očitovanja Povjerenstva,** na 154. sjednici održanoj dana 12. siječnja 2022.g. daje sljedeće

**OČITOVANJE**

1. **Za tumačenje članka 4. stavaka 3. ZSSI-a u pogledu obveza člana predstavničkog tijela jedinice lokalne i područne (regionalne) samouprave u svezi s prijavljivanjem vlasništva udjela u poslovnom subjektu upućuje se podnositelj da se obrati Ministarstvu pravosuđa i uprave kao nadležnom tijelu.**
2. **Sukladno članku 3. stavku 1. podstavku 44. ZSSI-a** **upravitelji zaklada koje je osnovala Republika Hrvatska ili jedinca lokalne i područne (regionalne) samouprave smatraju se obveznicima u smislu ZSSI-a.**

 Obrazloženje

Zahtjev za očitovanjem Povjerenstva podnijela je Marija Garić,pročelnica Ureda Grada u Gradu Osijeku. U Povjerenstvu je zahtjev zaprimljen 03. siječnja 2022. pod poslovnim brojem 711-U-27-P-2/22-01-4, povodom kojeg se vodi predmet broj P-2/22.

U zahtjevu podnositelj postavlja upit primjenjuje li se odredba članka 4. stavka 3. ZSSI-a na članove predstavničkog tijela izabrane na lokalnim izborima održanim u svibnju 2021.g. te ukoliko se primjenjuje od kada teče rok od 15 dana za dostavu podataka odnosno je li to 15 dana od dana stupanja na snagu ZSSI-a ili se primjenjuje drugi rok. Nadalje podnositelj navodi da je člankom 3. stavkom 1. podstavkom 44. propisano da je obveznik ZSSI-a samo upravitelj zaklade te postavlja upit vrijede li obveze iz ZSSI-a i za članove upravnog odbora zaklada, odnosno je li Povjerenstvo podatke u odnosu na njih mailom upućenim Gradu Osijeku, kao osnivaču zaklada, zatražilo iz informativnog razloga.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 3. ZSSI/21-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI/21-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema članku 4. stavku 5. ZSSI/21-a, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Nadzor nad ispunjenjem obveza iz stavaka 3., 4. i 5. toga članka, prema članku 4. stavku 6. ZSSI/-21-a, provodi Povjerenstvo.

Člankom 3. ZSSI/21-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI/21-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. ZSSI/21-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju podnositelj traži tumačenje kako treba postupiti član ili predsjednik predstavničkog tijela jedinice lokalne samouprave odnosno samo predstavničko tijelo ukoliko postoje ili nastanu okolnosti koje su predviđene kao razlog obavještavanja u članku 4. ZSSI-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Iako Povjerenstvo provodi nadzor nad ispunjenjem obveza iz članka 4. ZSSI-a, obzirom da daje očitovanje u situaciji kada postoji dvojba u pogledu primjene ZSSI-a u kojoj se može naći obveznik iz članka 3. predmetnog Zakona, a ovdje se ne radi o takvoj dvojbi, upućuje se podnositelj da se sa predmetnim zahtjevom obrati Ministarstvo pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Nadalje, a u odnosu na upit podnositelja vrijede li obveze iz ZSSI-a i za članove upravnog odbora zaklada, ističe se da je Zakonom o zakladama („Narodne novine“, broj 106/18 i 98/19., u daljnjem testu Zakon o zakladama) u članku 26. propisano da su tijela zaklade upravni odbor i upravitelj. Člankom 27. istog Zakona propisano je da zakladom upravlja upravni odbor koji se sastoji od najmanje tri člana. Stavkom 3. istoga članka propisano je da upravni odbor zaklade imenuje i razrješava upravitelja zaklade, donosi statut te izmjene i dopune statuta, usvaja plan rada i financijski plan za sljedeću kalendarsku godinu te izvješće o radu i financijski izvještaj za prethodnu godinu, odlučuje o načinu korištenja imovine te obavlja druge poslove u skladu sa zakonom i statutom zaklade.

Člankom 28. istog Zakona propisano je da upravitelj zaklade zastupa zakladu, odgovoran je za zakonitost rada zaklade, vodi poslove zaklade sukladno odlukama upravnog odbora, podnosi upravnom odboru prijedlog planskih i izvještajnih dokumenata te obavlja druge poslove u skladu s ovim Zakonom, drugim propisima i statutom zaklade koji nisu u nadležnosti drugih tijela zaklade.

Povjerenstvo ističe kako je iz Zakona o zakladama razvidno da su upravitelj zaklade i upravni odbor dva različita tijela s različitim ovlastima, a obzirom da je člankom 3. stavkom 1. podstavkom 44. propisano da su obveznici ZSSI-a upravitelji zaklada koje osniva Republika Hrvatska ili jedinica lokalne i područne (regionalne) samouprave, članovi upravnog odbora zaklade nisu obveznici u smislu odredbi ZSSI-a te su podaci za iste od Grada Osijeka zatraženi za potrebe upisa zaklada u registre koje ustrojava Povjerenstvo.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana